En chauffør, der kører med varer fra Spar i Nørager, er torsdag formiddag blevet truet med kniv. Da chaufføren nåede til Vognsild i Vesthimmerland og skulle ud med varer til en kunde, blev han truet af en hætteklædt person, der havde en kniv med. Gerningsmanden ville have chaufføren til at aflevere alle penge fra varebilen. Det fortæller brugsuddeler Søren Nielsen til TV2 Nord. Slap afsted med pengepose Nordjyllands Politi, der har været til stede i Vognsild tidligere torsdag, bekræfter hændelsesforløbet. De fik anmeldelsen klokken 10.30. - Gerningsmanden tager en pengepose med, som chaufføren havde fra varekørslen. Der var et større kontantbeløb, som skulle afleveres i banken. Derefter løb han i østlig retning, fortæller vagtchef Lau Larsen. Gerningsmanden beskrives som cirka 170 centimeter høj, muskuløs og tæt bygget og iført sort trøje med rød skrift og arbejdsbukser. Manden var maskeret i forbindelse med overfaldet. Han opfordrer borgere i området til at ringe 114, hvis man har set noget mistænkeligt - et køretøj, en person eller noget andet i tidsrummet 10.30 til 11.00.
Nordjyllands Politi har torsdag været til stede med hundepatruljer i Vognsild for at finde en mand, der er bevæbnet med en kniv.